સંપત મોટા ઉપાડે ઠાઠથી બોલી રહ્યો હતો. રમતુડી આ બધા કડવાં વેણ મૂંગા મોં એ સાંભળી રહી’તી. રમતુડી રૂપરૂપનો અંબાર હતી. જાણે અપ્સરા જ જોઈ લ્યો..! જીવણ માસ્તરની એકની એક છોકરી. રમતુડી સોળ વર્ષની હતીને તેના માતા-પિતાને કાળ ભરખી ગ્યો. આ જુવાન છોકરી એકલી રહેતી’તી. એના કુટુંબમાં કોઈ નહોતું. એનો લાભ ગામના મુખીના છોકરાએ ઉઠાવ્યો. તેણે રમતુડી પર બળાત્કાર ગુજાર્યો..! એના લીધે જ એ ગર્ભવતી થઈ’તી. મુખી ગામનો માથાભારે વ્યક્તિ હતો. તેથી કોઈનામાં એમના વિરૂદ્ધ બોલવાની હિંમત નહોતી. રમતુડીને ગામવટો આપવા માટે ગામના ગોંદરે પંચાત બેઠી હતી. સંપત પંચાતિયો અને મુખીનો ખાસ માણસ હતો.